**Beszerzési segédlet**

**A beszerzésre vonatkozó mindenkori szabályok a** [**https://www.palyazat.gov.hu/node/54861**](https://www.palyazat.gov.hu/node/54861) **felületen a** [**Pénzügyi Elszámolási Útmutató**](https://www.palyazat.gov.hu/download.php?objectId=1086467) **–ban találhatóak, ezek az irányadó szabályok, melyeket javasoljuk megismerni.**

Az alábbi segédlet a legfontosabb tudnivalókat hivatott összefoglalni.

**A szabályszerű beszerzés alapjai:**

A pályázóknak külső szolgáltató igénybevétele esetén (minden olyan esetben, ahol a szolgáltató számlát állít ki az elvégzett szolgáltatásról, pl.: terembérlet, színpad bérlése, fellépők tiszteletdíja, marketing költségek, eszközbeszerzés stb.) beszerzési eljárást szükséges lefolytatnia.

A beszerzési eljárás keretében 3 független (mind az ajánlatkérőtől való függetlenséget, mind az ajánlattevők egymással szembeni függetlenségét vizsgálni szükséges) ajánlatot szükséges beszerezni. Nem független az az ajánlattevő,

1. amelyben a támogatást igénylő / kedvezményezett vagy ezek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, továbbá ezen személy hozzátartozója az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói, vagy kinevezési;
2. amelynek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, a támogatást igénylő / kedvezményezett szervezetében vagy ugyanazon beszerzés vonatkozásában másik ajánlattevő szervezetében az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói vagy kinevezési; vagy
3. ha a támogatást igénylő / kedvezményezett vagy másik ajánlattevő vonatkozásában partner vagy kapcsolt vállalkozásnak minősül.

Az összeférhetetlenség vonatkozásában hozzátartozónak minősül Ptk. 8:1. § (1) bekezdés 1. és 2. pontja értelmében a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő, a testvér, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa.

A 3 független árajánlat megléte esetében is vizsgáljuk azt, hogy az így kialakult szerződéses ár nem haladja-e meg a szokásos piaci árat!

A beszerzési eljárások minden lépését (ajánlatkérés kiküldése, ajánlatok beérkezése, ajánlatok értékelése) dokumentálni szükséges. Ez a legegyszerűbben megítélésünk szerint elektronikus (e-mail formában) ajánlatkérés formájában tehető meg a kiküldött, valamint a beérkezett levelek és azok mellékleteinek elmentésével, vagy kinyomtatásával. Ez természetesen nem zárja ki a papír alapon lefolytatandó beszerzési eljárást sem, de ebben az esetben a postai kiküldésről és beérkezésről szóló igazolásokat szükséges megőrizni, vagy személyes kézbesítés esetén átadás átvételi igazolásoka kiállítani mind az átadó, mint az átvevő aláírásával, az átadott dokumentum, az átadás helyének és időpontjának pontos megjelölésével.

Fontos, hogy a sikeres beszerzési eljáráshoz nem elégséges 3 ajánlatot bekérni, az is szükséges, hogy a 3 db érvényes ajánlat határidőre be is érkezzen. Amennyiben a határidőre nem érkezik be mind a 3 ajánlat, vagy azok közül van, amelyik formailag érvénytelen, új beszerzési eljárást kell lefolytatni!

Az ajánlatkérés lefolytatását követő 6 hónapon belül meg kell kötni az alapján a szerződést (minden esetben kötelező írásbeli szerződést készíteni, szóbeli szerződés alapján költség a pályázatokban nem számolható el). A 6 hónap elmulasztása esetén új beszerzési eljárást kell lefolytatni!

A fentiekre figyelemmel ajánljuk figyelmükbe az alábbi, elektronikusan kiküldhető ajánlatkérési felhívás mintát, valamint annak mellékleteként az ajánlati formanyomtatványt. Kérjük, hogy az ajánlatkérési felhívás a beadott pályázatban szereplő „hivatalos” e-mail címről kerüljön kiküldésre és az ajánlatokat is oda kérjék beküldeni.

**Sablon az elektronikus formában kiküldhető ajánlatkérésre (kiküldendő e-mail)**

**Címzettek:** kérjük mind a 3 felkért ajánlattevőnek külön elektronikus levélben küldjék ki az ajánlatkérést, hogy a potenciális ajánlatadók ne szerezzenek tudomást egymásról!

**Tárgy: Ajánlattételi Felhívás**

**Tisztelt Címzett!**

**Ajánlatkérő adatai**

Név:

Cím:

Adószám:

Képviseli:

A pályázó szervezet neve a TOP-7.1.1-16-2016-00073 pályázat keretében támogatott Kulturális és közösségi terek infrastrukturális fejlesztése és helyi közösségszervezés a Veszprém az Élhető Város Helyi Közösségi Fejlesztési Stratégiához „pályázati felhívás kódja és címe” pályázati felhívása keretében meg kívánja valósítani a beadott pályázat címe című projektjét, melyhez beszerzési eljárást bonyolít le az alábbi feltételekkel.

Beszerzési eljárás tárgya:

Ide szükséges részletezni a beszerzés pontos tárgyát. Felhívjuk a figyelmüket, hogy a felmerülő költségek csak abban az esetben lesznek elszámolhatóak, ha azok tartalma pontosan definiált, valamint a tervezett költség megfelel a pályázati felhívás „5.5. Az elszámolható költségek köre” pontban foglaltaknak Pl: A 2021 május 19-én megrendezésre kerülő gyermeknap és játszóház programhoz 3\*4 méteres szabadtéri színpad bérlése hang és fénytechnikával, továbbá egy 160 m2-es rendezvénysátor biztosítása 8 és 18 óra között, vagy a 2021 május 19-én megrendezésre kerülő gyermeknap és játszóház programhoz kapcsolódóan 60 perces Kaláka koncert megszervezése, vagy a 2021 május 19-én megrendezésre kerülő gyermeknap és játszóház programhoz kapcsolódóan hőlégbalon bérlése 4 órára személyzettel együtt, vagy a 2021 május 19-én megrendezésre kerülő gyermeknap és játszóház programhoz kapcsolódóan 15 pár gólyaláb legyártása tömör fából 2 méteres hosszban, 4 cm-es átmérővel stb.

Az ajánlatok benyújtási határideje: ne csak a nap, hanem az óra és perc is kerüljön meghatározásra

Az ajánlatokat cégszerű aláírást követően elektronikus formában a következő címre kérjük megküldeni: pályázatban megadott e-mail cím

Az ajánlatok elbírálására az ajánlatok beérkezését követő 15 napon belül kerül sor, a bírálati szempont az összességében legalacsonyabb vállalási ár.

Felhívjuk figyelmüket, hogy az ajánlatokat papír alapon nem, csak elektronikus formában szükséges benyújtani. Kérjük, hogy az ajánlatukat a jelen levélhez csatolt ajánlati mintán szíveskedjenek benyújtani. Az ajánlati minta módosítása érvénytelen ajánlathoz vezethet!

Jelen ajánlatkérés nem minősül az Ajánlatkérő részéről kötelezettségvállalásnak.

Köszönettel

pályázó hivatalos képviselője

**Sablon az elektronikus formában bekérendő ajánlatokra (ez kerül csatolásra a kiküldött e-mailhez)**

**Árajánlat a 2021 május 19-én megrendezésre kerülő gyermeknap és játszóház programhoz kapcsolódóan rendezvényszervezési feladatok ellátására**

**Árajánlatadó adatai:**

Név:

székhelye:

adószáma:

képviseli:

telefonszáma:

email címe:

bankszámlaszáma:

|  |  |  |  |  |  |
| --- | --- | --- | --- | --- | --- |
| Beszerzés tárgya | Mennyiségi egység | Nettó egységár | Nettó ár összesen | Áfa összesen | Bruttó ár összesen |
| 150 m2-es Rendezvénysátor biztosítása | 1 nap |  |  |  |  |
| Ingyenes arcfestés gyerekek számára | 6 óra |  |  |  |  |
| Rendezvényt népszerűsítő A2 méretű színes plakát elkészítése | 5 db |  |  |  |  |
| Konferanszié biztosítása | 8 óra |  |  |  |  |
| Kérjük, hogy minden releváns tevékenység külön sorban szerepeljen! |  |  |  |  |  |
| Összesen | | |  |  |  |

Alulírott …………………………., mint a nyilatkozattevő cég cégjegyzésre jogosult képviselője, büntetőjogi felelősségem tudatában a fenti beszerzési eljárás során kijelentem, hogy tárgyi feladat ellátásához szükséges szakmai, technológiai és technikai feltételekkel rendelkezem, illetve rendelkezni fogok, továbbá azok a teljesítés időtartalma alatt azok rendelkezésre állnak. Nyilatkozom, hogy az általam képviselt céggel szemben az alábbi kizáró okok **nem** **állnak** fenn:

* végelszámolás alatt nem áll, vagy ellene csőd, illetve felszámolási eljárás nincs folyamatban;
* egy évet meghaladó központi adó-, illeték és az ajánlatkérő székhelye szerinti helyi adó hátralékkal nem rendelkezik;

Ajánlatomat a kiadásától számított 90 napig fenntartom.

Kijelentem, hogy az ajánlatkérés feltételeit elfogadom, nyertességem esetén a szerződést aláírom.

Kelt: ................................., 2020 év ..................... hó ........ nap

\_\_\_\_\_\_\_\_\_\_\_\_\_\_\_\_\_\_

cégszerű aláírás

p.h.